जवना "राष्ट्रीय व्यंजन व लोक महोत्सव" में कल्पना के बोलावल गइल रहे, ओकर हाल ई बा कि ओहिजा 95 फीसदी से बेसी स्टाल पर ना केहु स्टाल लगाये वाला बा, आ नाही केहु घुम के देखे वाला। कुल मिला के 10-12 गो स्टाल लागलो बा, त ऊ स्थानीय दोकानदारन के कृपा से। काल्ह ओह वक्त एह आयोजन में अजीब स्थिति हो गइल, जब स्थानीय कलाकारन के कार्यक्रम होखला के बावजुद अश्लीलता के खिलाफ नारेबाजी करत ऊ लोग मंच पर जाये से इंकार कइ दिहल। भइल अइसन कि काल्ह सांझी खान रुपम सिन्हा, ललित पाण्डेय आ अनिल सिंह के कार्यक्रम ओही स्टेज पर रहे, जवना पर 21 तारीख के कल्पना के कार्यक्रम प्रस्तावित बा, लेकिन कल्पना के कार्यक्रम के विरोध में ई लोग ओहिजा आपन कार्यक्रम पेश करे से इंकार कइ दिहल। एकरा बाद त आयोजक लोगन के गोड के निचे से जमीन खिसक गइल। ओकरा बाद जवन फजीहत भइल कि का कहल जाव।
बात एतने पर खतम ना भइल, आज उहे कलाकार लोग कुछ साहित्यकार लोगन का संगे मिल के स्थानीय जुबिली पार्क में एगो बैठक कइल, जवना में कल्पना के कार्यक्रम ना होखे देवे के संकल्प लिहल गइल। कई गो संस्था के एक संगे बइठ के भोजपुरी के बदनाम करे वालन के विरोध कइल अपने आप में एगो सुखद अनुभव रहे। एह मुद्दा पर अखिल विश्व भोजपुरी विकास मंच के महामंत्री श्री प्रदीप सिंह कहलन कि "कल्पना के अश्लील गीतन के हमनी का बहिस्कार कर तानी जा, आ चाहे कुछ भी हो जाव, कल्पना के कार्यक्रम ना होखे दिहल जाई।"
एही मुद्दा पर विश्व भोजपुरी सम्मेलन के झारखंड प्रदेश के अध्यक्ष श्री अरविन्द विद्रोही खासा भडकल रहलन - "भोजपुरी के इज्जत से खिलवाड करे के अनुमति केहु के ना दिहल जाई। ई बात कल्पना अउर आयोजक लोग मान लेव, ना त ओह दिन हमनी का कार्यक्रम के विरोध खातिर कवनो स्तर तक जायेब।" एह बैठक के सबसे खास बात इहे रहे कि लोग एकमत होके कल्पना अउर अश्लील गीत गाये वाला गायकन के विरोध करत रहे। "हम साफ शब्दन में चेतावनी दिहल चाह तानी कि कल्पना अउर उनका जइसन अश्लील गीत गाये वाला लोगन के कार्यक्रम अब बिहार, झारखंड अउर उत्तर प्रदेश के धरती पर ना होखे दिहल जाई। भोजपुरिया समाज अब जाग गइल बा, अउर भोजपुरी के अस्मिता से खिलवाड करे वालन के अब हर-स्तर पर विरोध होई," एही बैठक में मौजुद भोजपुरिया डॉट कॉम के सुधीर कुमार कहलन।
वइसे अभी-अभी मिलल सूचना के अनुसार भोजपुरी अभिनेता दिनेशलाल यादव "निरहुआ" आ गायक अजीत आनन्द एह विवाद का वजह से एह कार्यक्रम में आये से इंकार कइ देले बा लोग। कुल मिला के अश्लीलता के खिलाफ ई जवन आवाज उठ रहल बाटे, एकरा के भोजपुरी के भविष्य खातिर एगो सुखद संदेश का रुप में देखल जा सकेला। भोजपुरिया समाज के संपूर्ण समर्थन से चल रहल एह लडाई के भोजपुरिया डॉट कॉम अउर जय भोजपुरी परिवार स्वागत करता, अउर हर ओह व्यक्ति आ संस्था के हर संभव समर्थन के वादा करता, जे अश्लीलता के खिलाफ खडा बा।
bho_Deva bho_Deva bho_Deva bho_Deva